বন্ধুদের চিন্তায় রাখছে ‘বন্ধুত্বপূর্ণ’ লড়াই ! 
ভোট ময়দানের এই সুহৃদ-সমর তৃণমূলের ক্ষমতা দখলের পথকে সুগম করে দেয় কি না, তা নিয়ে আশঙ্কায় বাম শরিকদের একাংশ। বিধানসভা নির্বাচনে ১৪টি আসনে বাম এবং কংগ্রেসের সমঝোতা হয়নি। ওই আসনগুলিতে কার্যত চতুর্মুখী লড়াই হয়েছে। জোটের একাধিক নেতা মনে করেন, ওই আসনগুলির বেশ কয়েকটিতে শাসকদল জয়ী হলে সামগ্রিক ফলের ক্ষেত্রে বিরোধী শিবিরের কাছে তা ধাক্কা হতে পারে।
প্রকাশ্যে না-বললেও সিপিএম আশাবাদী, জোট ১৭০টি আসনে পেতে পারে। যদিও সিপিএমের অন্দরের একটি ‘রক্ষণশীল’ হিসাব বলছে, বাম-কংগ্রেস জোট আটকে যেতে পারে ১৫৫টি আসনে। কিন্তু ফ্রন্ট শরিক আরএসপি নেতৃত্বের একাংশের মতে, সিপিএমের এই হিসাব একটু এদিক-ওদিক হলেই ‘বন্ধুত্বপূর্ণ’ লড়াই হয়েছে, এমন আসনগুলি গুরুত্বপূর্ণ হতে পারে। 

মুর্শিদাবাদের ২২টি আসনের মধ্যে ১০টি’তে জোট হয়নি। ওই জেলার পাঁচটি আসনে আরএসপি এবং কংগ্রেস লড়াই হয়েছে। সিপিএম এবং কংগ্রেসের লড়াই হয়েছে চারটি আসনে। একটি আসনে কংগ্রেসের বিরুদ্ধে প্রার্থী দিয়েছিল ফরওয়ার্ড ব্লকও (ফব)। বীরভূমের রামপুরহাট এবং মালদহের হরিশচন্দ্রপুরে ফব’র সঙ্গে লড়াই হয়েছে কংগ্রেসের। আবার আলিপুরদুয়ার এবং মালতিপুর আসনে কংগ্রেস-আরএসপি লড়াই হয়েছে। আরএসপি’র এক নেতা বলেন, ‘‘কংগ্রেসের গোঁয়ার্তুমির কারণে অধীর চৌধুরীর মুর্শিদাবাদে জোট সর্বাত্মক হয়নি। জেলায় আধিপত্য রাখতে অধীরবাবু নিজের মতো করে জোট গড়েছেন।’’
অবশ্য সিপিএম নেতৃত্বের দাবি, ‘বন্ধুত্বপূর্ণ’ লড়াই হয়েছে এমন আসনগুলিতে হয় বামেরা অথবা কংগ্রেস জিতবে। যদিও শরিকদের একাংশের মত, ওই আসনগুলির কয়েকটিতে জোট প্রার্থীর ভবিষ্যৎ ‘অনিশ্চিত’। তবে ফব নেতা হাফিজ আলম সাইরানি বলছেন, ‘‘তৃণমূলের পরাজয় নিশ্চিত হওয়ার পরই কিছু আসনে বাম-কংগ্রেস লড়াই হয়েছে। আমরা চিন্তিত নই।’’

আরএসপি সূত্রের খবর, কয়েকটি জায়গায় আরএসপি-কংগ্রেস লড়াইয়ে সিপিএমের একাংশ কংগ্রেসের পাশে দাঁড়িয়েছে। আরএসপি’র এক শীর্ষ নেতা জানিয়েছেন, তাঁরা বিষয়টি সম্পর্কে খোঁজ খবর নিচ্ছেন। তিনি বলেন, ‘‘ভোটের ফল বেরনোর আগেই আমরা ফ্রন্টের বৈঠক ডাকার দাবি জানাতে পারি। অবশ্য তার আগে আমাদের সঙ্গে কংগ্রেসের বন্ধুত্বপূর্ণ লড়াইয়ে সিপিএমের ভূমিকা জানতে হবে।’’
মুর্শিদাবাদ জেলা কংগ্রেস সম্পাদক অশোক দাস বলেন, ‘‘আমরা বামেদের বলতে চাই, এই জেলায় তৃণমূল কোনও আসন পাবে না। আমাদের সঙ্গে আরএসপি’র লড়াইয়ে সিপিএম কোনপক্ষে ছিল, তার উত্তর আমি কী করে দেব।’’